google/wiki40b huggingface dataset:
Comprador

Comprador eller compradore (kinesisk: 江摆渡, pinyin: jīangbăidù; eller 康白度, kāngbăidù) er en innfødt manager av europeiske handelshus i Øst-Asia.

Beskrivelse

Ordet comprador kommer fra portugisisk og betyr kjøper. Opprinnelig ble betegnelsen brukt om innfødte tjenere i europeiske hushold i Guangzhou i det sørlige Kina og i den portugisiske besittelse Macao som ble sendt ut til markedsplassene for å bedrive byttehandel med deres arbeidsgiveres varer. Etterhvert ble uttrykket mer reservert for innfødte ledere av firmaer i Øst-Asia. De var nøkkelpersoner for handelen blant annet med te, silke, bomull og garn, og i utenlandske banker.
Narmada

Narmada eller Nerbudda (hindi: नर्मदा – narmadā, uttales: nʌɽmʌdɑː) er en av Indias hellige elver. Den renner fra det sentrale India i vestlig retning, og munner ut i Det arabiske hav. Den er 1 312 km lang, med et nedbørfelt på 96 260 km². Den er en av bare tre større elver som renner øst-vest i India, og ligger i en riftdal. Fordelingen av vassdraget er på Madhya Pradesh (1 077 km, 85 000 km²), Maharashtra (74 km, 2 000 km²), Gujarat (161 km, 9 000 km²).
Narmada har sitt utspring i den nordlige delen av delstaten Madhya Pradesh, ved toppen av Amarkantak. Elven slynger seg over de første 320 km av sitt løp mellom åsene i Mandlahøylandet, som utgjør begynnelsen på Satpurafjellene. Den renner deretter forbi Jabalpur gjennom vakre marmorklipper (Bheraghat) som kiler seg inn mot Narmada elveløp. Elven renner deretter i sørvestlig retning gjennom dalen som dannes av Vindhya- og Satpurafjellene. Den rundt 20 km lange munningen ligger nord for Surat i Khambhatgulfen i Det arabiske hav.
Nedbørfeltet omfatter de nordlige utløperne av Satpurafjellene. Den lengste sideelven er Tawa. Sammen med Vindhyafjellene danner Narmada en slags grense mellom det nordlige India (spesielt Gangessletta) og det sydlige India (Deccan). Elven brukes ikke bare til irrigasjon, men også til båttrafikk. I regntiden kan også større skip fra tid til annen trafikkere deler av elven.
Narmada er nest etter Ganges ansett som Indias helligste elv. Det befinner seg derfor langs elveløpet mange pilegrimssteder, som for eksempel Maheshwar i Madhya Pradesh. Når de spesielt fromme skal gjøre sin valfart reiser de fra kilde til munning og tilbake på motsatt side av elven. Disse pilegrimsreisene kan ta opptil to år å gjennomføre.
Štokavisk

Štokavisk (bosnisk, kroatisk, montenegrinsk, serbisk: štokavica, štokavski) er en dialekt som benyttes som standardspråk i bosnisk, kroatisk, montenegrinsk og serbisk. Štokaviske tales i Bosnia-Hercegovina, Montenegro, Serbia og størstedelen av Kroatia (blant annet Slavonia og Dalmatia).
I Kroatia er štokavisk en av tre dialekter. De to øvrige er čakavisk og kajkavisk. De to sistnevnte satt merke i standardisert kroatisk.
Longyan

Kommunikasjoner

Kinas riksvei 319 fører gjennom byprefekturet. Riksveien begynner i Xiamen løper nordvestover gjennom provinsene Fujian, Jiangxi, Hunan, og Chongqing, til den ender opp i Chengdu, hovedstaden i provinsen Sichuan.
Datong kullkraftverk

Datong kullkraftverk er et kullkraftverk i provinsen Shanxi i det nordlig-sentrale Kina. Det har en installert produksjonskapasitet på 1200 MW fordelt på 3 turbiner. Anlegget stod ferdig i 2006.
De Samiske Samlinger

De Samiske Samlinger (nordsamisk: Sámiid Vuorká-Dávvirat) i Karasjok er hovedmuseum for samisk kunst, kultur og historie. Det ble etablert i 1972 og er administrasjonssete for RiddoDuottarMuseat, som er en konsolidert enhet bestående av fire museer.
De fire museene er De Samiske Samlinger i Karasjok, Kautokeino bygdetun/Guovdageaidnu gilišillju, Porsanger museum og Kokelv sjøsamiske museum.
Ved De Samiske Samlinger er det bevart om lag 5000 gjenstander. I tillegg dette finnes en kunstsamling på om lag 800 verk. Her finnes også et utemuseum med over et titalls bygninger.
Økonomisk integrasjon

Økonomisk integrasjon vil på internasjonalt nivå si at stater inngår formelle avtaler om å samarbeide om løsningen av økonomiske oppgaver og utfordringer. Det er vanlig å skille mellom fire typer økonomisk integrasjon som er ordnet kumulativt, slik at for eksempel type tre inkluderer de samme elementene av samarbeid som type to, men har noe i tillegg. De fire typene er frihandelsområde, tollunion, fellesmarked og økonomisk union.
Skulsfjord

Skulsfjord er ei bygd i Tromsø kommune i Troms. Den ligger på nordsida av Skulsfjorden på Kvaløya, på ei 500 meter brei slette mellom fjorden og fjellene nord for bygda. Bygda er endepunkt for Fv58. Skulsfjord grunnkrets, som også omfatter Lyfjord, hadde 156 innbyggere i 2015.
Balkh (provins)

Geografi

Balkh-provinsen ligger i det nordlige Afghanistan. Det grenser opp til Usbekistan i nord, Tadsjikistan i nordøst, Kunduz-provinsen i øst, Samangan-provinsen i sørøst, Sar-e Pol-provinsen i sørvest og Jowzjan-provinsen i vest. Provinsens areal er på 16 840 km². Nesten halve provinsen er fjell eller berglendt terreng (48,7%), mens den andre halvdelen av området (50,2%) består av flate områder.
R. M. Schafer kraftverk

R. M. Schafer kraftverk er et kullkraftverk i Jasper County, delstaten Indiana i det nordlig-sentrale USA. Det har en installert produksjonskapasitet på 1 943 MW, fordelt på 3 blokker. Dette er delstatens tredje største termiske kraftverk målt etter installert produksjonseffekt.
Eier er NiSource Co. Brenselkilden er (sub-)bitumenøst kull. Totale CO₂-utslipp i 2006 var på 11,8507 mill. tonn.
Bodø og Narvik

Bodø og Narvik var en valgkrets ved stortingsvalgene fra 1906 til 1918. Ved disse stortingsvalgene praktiserte man en valgordning med direkte flertallsvalg i enmannskretser. Bærum og Follo valgte således én representant og én personlig vararepresentant.
Valgkretsen Bodø og Narvik bestod av de jevnstore kjøpstedene Bodø og Narvik med til sammen rundt 9 000 innbyggere og 4 500 stemmeberettigede etter innføringen av kvinnelig stemmerett.
Anton Tinnerholm

Karriere

Tinnerholm startet karrieren for Brokinds IF etterfulgt av IK Östria Lambohov, beliggende i Östergötland.

Åtvidabergs FF

Tinnerholm gikk til Åtvidabergs FF i 2008, og spilte første seriekamp for klubben året etter. Tinnerholm spilte tolv kamper for klubben i Superettan, før de i 2009 rykket opp i Allsvenskan. Tinnerholm spilte kun to kamper for klubben i Allsvenskan, før de sesongen etter rykket ned. I 2011-sesongen, nå tilbake i Superettan, spilte Tinnervik 28 av 30 seriekamper, og laget vant Superettan og rykket opp i Allsvenskan igjen. Tinnerholm, som nå var fast på laget, spilte 25 og 29 seriekamper i henholdsvis 2012-sesongen og 2013-sesongen.

Malmö FF

Tinnerholm signerte for regjerende seriemestre Malmö FF 11. juli 2014. Overgangen ble fullført 15. juli, da det svenske overgangsvinduet ble åpnet. Tinnerholm er tildelt draktnummer 3, etter at Miiko Albornoz forlot klubben etter VM i fotball 2014. Tinnerholm spilte regelmessig i løpet av 2014-sesongen, og ble seriemester i Allsvenskan med klubben, samt var med da Malmö FF kvalifiserte seg til gruppespill i 2014/2015-utgaven av UEFA Champions League. Tinnerholm scoret sitt første seriemål for Malmö FF mot sin tidligere klubb, Åtvidabergs FF, 1. november 2014, i en kamp Malmö FF tapte 1–2.

Landslaget

Tinnerholm spilte første landskamp for Sverige 15. januar 2015, da han i det 64. minutt kom inn for Johan Elmander da Sverige slo Elfenbenskysten 2–0 i en vennskapskamp. Den 31. mars samme år var Tinnerholm med i en landskamp fra start for første gang. Tinnerholm har sammenlagt spilt sju landskamper for Sverige.
Persbråten videregående skole

Beliggenhet

Skolen ligger på Hovseter, midt mellom Hovseter stasjon, Huseby leir og Huseby barneskole. Skolen gjennomgikk i 2006–2007 en omfattende ombygging, og var i denne perioden plassert i midlertidige lokaler i det tidligere FO-bygget, ved siden av Gardeleiren. Det nye bygget var ferdig til skolestart høsten 2007, og har plass til ca. 650 elever. Arkitektkontoret Link signatur stod for både arkitektur og interiørarkitektur.
Bergen Pipes & Drums

Bergen Pipes & Drums er et tradisjonelt skotsk sekkepipeband fra Bergen som ble startet opp i 2009. Bandet er en suborganisasjon av Bergen Scottish Society og er ledet av pipe major Thomas De Ridder.

Bakgrunn

Bandet har sine røtter i Bergen Pipeband, som ble startet opp i september 2005 av Kirstine Folmann og Chris Jones. Bergen Pipeband spilte ved flere høyprofilerte arrangementer, som Tall Ships' Races i Bergen 2008, Pillaguri-festivalen i Otta 2008, og Herremiddagen i Bergen 2008. Høsten 2009 ble det opprinnelige bandet splittet i to band: Bergen Pipes & Drums og The Bergen Pipe Band. Kun Bergen Pipes & Drums valgte å fortsatt være en suborganisasjon av Bergen Scottish Society. Sammen ønsker de å promotere skotsk kultur i Norge. Bergen Pipes & Drums består av en egen sekkepipe- og trommeseksjon og profilerer seg som et tradisjonelt skotsk sekkepipeband, med medlemmer fra forskjellige nasjonaliteter. Den musikalske ledelsen har erfaring fra flere europeiske sekkepipeband.

Aktiviteter

Bergen Pipes & Drums har vært et fast innslag på Bergen Scottish Society sine Ceilidhs og Burns' suppers, i tillegg til 17. mai-feiringen i Bergen og Remembrance Day-markeringen. Bandet ønsker å delta i internasjonale sekkepipekonkurranser. Et av medlemmene har deltatt i solokonkurranser på The Belgian Championships i Alden Biezen 2010 og Copenhagen Winter Competition i 2011. I august 2013 ble bandet det første sekkepipebandet fra Norge til å delta i The World Pipe Band Championship som årlig avholdes i Glasgow.
Karl Buresch

Bakgrunn

Karl Buresch var sønn av en kjøpmann. Etter grunnskole på hjemstedet og videregående skolegang i Döbling studerte han jus ved universitetet i Wien, og tok slutteksamen derfra i 1901. Han tok seg så arbeide som advokat.

Politikk

Han sluttet seg til det kristeligsosiale parti og ble innvalgt i 1920 i Nasjonalrådet, der han ble parlamentarisk ledere for sin partigruppe. 
Sommeren 1922 ble Buresch etter Johann Mayers fratreden valgt til ny landeshauptmann for Niederösterreich. Som sådan gennomdrev han at byen Wien ble utskilt fra Niederösterreich som et særskilt forbundsland.

Forbundskansler

Etter forbundskansler Otto Enders avgang ble Buresch dennes etterfølger i juni 1931 i en for Østerrike kritisk situasjon, kjennetegnet av at vestmaktene hadde nektet å godkjenne den i det samme år undertegnede overenskomst om tysk-østerriksk tollunion, av et ytterst alvorlig bankkrasj rundt den østerrikske Creditanstalt samt av voksende indre spenning. Et forsøk fra Heimwehr på å tilrive seg makten, med det såkalte Pfrimer-putsch, strandet. Nasjionalsoaialistene tok konsekvensen av at Buresch vegret seg mot å slå inn på en eksplisitt «tysk kurs», og gikk ut av regjeringen. 
I januar 1932 måtte dermed Buresch omdanne sin regjering, hvorved tollunionspaktens østerrikske opphavsmann Johann Schober fratrådte som utenriksminister. Bureschs nye regjering hadde en smal parlamentarisk grunn, ettersom bare de kristligsosiale og agrarerne støttet ham, mens alltyskerne forlot koalisjonen. Buresch søkte nå støtte hos Heimwehr men nektet å akseptere dets krav på representasjon i regjeringen og skjerpede antisosialistiske politikk. Han gikk av i mai 1932 og ble etterfulgt av Engelbert Dollfuß.

Senere politisk virke

Årene 1934–1936 var han minister uten portefølje i Kurt von Schuschniggs regjering. Bureschs siste funksjon var som guvernør av den østerrikske Postsparkasse (fra januar 1936). Den tiden ble overskygget av Phönix-skandalen og av Bosel-affæren. 
Hans plutselige død ble fra flere hold sett i sammenheng med depresjon og overdose av beroligende midler.
Kvadrert

Kvadrert eller firedelt er en inndeling i fire deler av et skjold eller et felt i et våpenskjold. Kvadrert eller firedelt brukes i fagmessige, heraldiske beskrivelser (blasoneringer) av våpenskjold.
Noen sondrer mellom kvadrert der to og to av delene er like, mens de bruker firedelt der dette ikke er tilfellet. Ordbruken er imidlertid ikke fast og konsekvent.
Inndeling i fire felter forekommer allerede i middelalderen og i alle land med europeisk heraldikk, samt for både offentlige og private våpenskjold.
Fordi norske kommunevåpen etter ca. 1930, er underlagt strenge krav om enkelhet, har de ikke skjold inndelt i fire. Dette er annerledes i mange andre land, særlig har Storbritannia mange skjold i fire eller flere inndelinger.
I unionstidene med Danmark og Sverige brukte kongemakten sammensatte våpen med fire og enda flere inndelinger. Blant konger og fyrster ble det tidlig vanlig å kombinere flere våpen i et sammensatt våpen, både med fire og flere felter. Dette ses fortsatt bl.a. i riksvåpen og kongevåpen i Danmark, Spania, Storbritannia og Sverige.
Fra 1600-tallet var det vanlig at folk som monarkene tildelte adelstitler, som greve og friherre eller baron, fikk våpen med skjold inndelt i fire eller flere felter. Også sjøheltene Tordenskiold og Cort Adeler fikk firedelte våpen, selv om de var uten slike titler. Både firedelte skjold og adelstitler fikk blant annet Ludvig Holberg samt enkelte grener av slektene Adeler, Løvenskiold, Rosenkrantz og Wedel Jarlsberg.
Skandinaviske heraldikere som tar seg våpen i vår tid, velger bare sjelden firedelte skjold.
Harry Potter og De vises stein (videospill)

Handling

For en mer omfattende handling, se boken Harry Potter og De vises stein
Harry Potter, en foreldreløs elleve år gammel gutt, bor sammen med tanten og onkelen sin. Han får vite at han er en magiker, og drar for å gå på Galtvort høyere skole for hekseri og trolldom. I løpet av året lærer han seg trylleformler som hjelper ham å bekjempe den ondeste trollmannen i verden, Fyrst Voldemort.
Boksing under Sentralamerikanske og karibiske leker 1993

Boksing under Sentralamerikanske og karibiske leker 1993. Boksing var en av flere sporter i de syttende sentralamerikanske og karibiske leker som ble arrangert i Ponce på Puerto Rico i perioden 19. til 30. november 1993. Det var femtende gangen som boksing var med i de sentralamerikanske og karibiske leker. Det ble konkurrert i tolv vektklasser, kun en for menn. Alle tapende semifinalistene fikk bronsemedaljer. Cuba ble beste nasjon med elleve gullmedaljer foran Den dominikanske republikk med en.
Atlantiske rundhus

Atlantiske rundhus er innenfor arkeologien runde steinbygninger fra jernalderen som er funnet i det nordlige og vestlige delen av det skotske fastlandet, de nordligste øyene og på Hebridene.
Atlantiske rundhus er en form for bolig bestående av steingjerder som er helt spesielle for denne regionen, og kan fordeles i to grupper – enkle og komplekse. De markerer en bevegelse vekk fra tidligere enkle og lite tiltalende boliger, slik som på Skara Brae, mot strukturer som var dominerende i landskapet. Et eksempel på et enkel atlantisk rundhus er på Bu på Orknøyene, mens komplekse strukturer inkluderte spesifikke typer som broch, dun og festninger på odder.
Selv om de ble bygget utelukkende ut av stein og steinplater antar man at de hadde koniske tak av tre tilsvarende til rundhus bygd av tømmer som er funnet andre steder.
Dunøyhamna

Dunøyhamna er en 1-2 km bred bukt innenfor Dunøyane, sørvest i Wedel Jarlsberg Land på Spitsbergen, Svalbard. Bukta er avgrenset av Dunodden i sørøst og Nottinghambukta i nord. I botnen av bukta når den flate Gåshamnøyra helt ut i sjøen. Området tilhører Sør-Spitsbergen nasjonalpark.
Anders Nordberg

Karriere

Nordberg slo for alvor gjennom internasjonalt da han tok  VM-bronse på mellomdistanse 2004 i Sverige. I 2005 ble han tredobbelt nordisk mester i orientering på Notodden. I juli 2007 vant han herreklassen i O-Ringen i Mjölby, Sverige Senere samme sesong tok han en ny VM-bronse, denne gang på langdistansen.
Under verdenscupløpene på Siggerud i juni 2008 vant Nordberg sin første og eneste verdenscupseier. Under VM i Tsjekkia 2008 tok han sølv på langdistansen, bare slått av sveitseren Daniel Hubmann.
Under VM i ungarske Miskolc havnet Nordberg midt i en særdeles dramatisk situasjon. Nordberg løp den siste etappen for Norge og ledet da han stanset for å hjelpe sin svenske konkurrent Martin Johansson som hadde skadet seg stygt. Johansson hadde fått en pinne stukket inn i leggen og skrek av smerte. Hele ledertrioen i stafetten, bestående av Nordberg, franske Thierry Gueorgiou og tsjekkiske Michal Smola, stoppet og ga opp sine respektive lags sjanser for å hjelpe den skadde svensken. Nordberg, Gueorgiou og Smola høstet stor respekt og hyllest for dette. Juryen i løpet lot likevel resultatet stå og Sveits endte som vinnere av stafetten.
I 2010 ble det VM-sølv på hjemmebane i Trondheim. På langdistansen ble Nordberg kun slått av sin landsmann Olav Lundanes. Det ble også medalje på stafetten ettersom de to sistnevnte løp inn til sølv sammen med Audun Hultgreen Weltzien.
Anders Nordberg representerte Kristiansand Orienteringsklubb i perioden 1999-2005, Bækkelaget i perioden 2006–2007, Halden skiklubb i perioden 2008–2010 og fra 2011 den finske klubben Vaajakosken Terä. Etter et kort opphold i moderklubben Skien OK, ble han i 2013 klar for hovedstadsklubben Nydalens SK, der han både er trener og satser orientering selv. Her trener han blant andre Håvard Haga, Bojan Blumenstein, Eirik Langedal Breivik, Gjermund Tørnqvist Halden, Lukas Liland, Elias Jonsson og Anders Vister.
333 skvadron

333 skvadron er Luftforsvarets operatør av P-3C Orion overvåkingsfly.  Skvadronen er underlagt 133. luftving, og stasjonert på Andøya flystasjon i Andøy kommune i Nordland fylke.

Historie

8. februar 1942 ble spiren til 333 skvadron, «Catalina-avdelingen», opprettet i Woodhaven i Skottland. Avdelingen var underlagt 210 Squadron RAF, og det første av fire Catalina-fly ankom ikke lenge etter opprettelsen. Offisielt gikk avdelingen under navnet Norwegian Detachment Woodhaven. I begynnelsen av 1943 fikk avdelingen ny betegnelse, 1477 (Norwegian) Flight, samtidig som den ble tilført seks Mosquito-fly. Dermed var avdelingen så stor at det ble naturlig å opprette en skvadron. 333 (Norwegian) Squadron ble opprettet 10. mai 1943 med Catalina-flyene i en A-flight og Mosquitoene i B-flight. Skvadronen var underlagt RAF Coastal Command.

I Storbritannia

Catalina-flyene ble igjen i Woodhaven, mens Mosquito-flighten og skvadronens hovedkvarter flyttet snart til Leuchars utenfor St. Andrews. Operasjonsområdet var Nordsjøen, Norskehavet og langs norskekysten. Oppdraget var patruljering etter ubåter, rekognosering mot Norge, angrep mot tyske skip og spesialoppdrag som ilandsetting av agenter med radiosendere til hemmelig oppdrag i Norge og å hente utsatte hjemmefrontmenn med en dødsdom hengende over seg i Norge til sikkerhet i Storbritannia.
Skvadronen ble kreditert to senkede og syv skadde ubåter, 18 ødelagte og fem skadde fiendtlige fly samt medvirkning til senking av en rekke overflatefartøyer. Den hadde 28 norske og én britisk falne og mistet 23 fly.
I mai 1945 ble 333s B-flight (Mosquito flight) skilt ut som egen skvadron under navnet 334 (N) Squadron.

I Norge

Etter krigen og frem til 1961 disponerte skvadronen 21 Catalina. Disse var aldri formelt sett blitt norsk eiendom, da Luftforsvaret fikk dem tildelt under NATOs våpenhjelpprogram. I juni 1961 ble de gjenværende Catalina returnert til USAF i Wiesbaden. De er deretter blitt sendt til Spania 
I 1961 fikk skvadronen tildelt ni nye fly. Flytypen som ble valgt som erstatning for «katta» fra andre verdenskrig var Albatross
som skvadronen hadde i tjeneste frem  til 1969, da de ble avløst av de nåværende Lockheed P-3 Orion. I 1989 fikk de fire nye P-3C UIII Orion samtidig med at to av de gamle P-3B ble bygd om ved NAS Jacksonville, FL slik at skvadronen hadde seks fly. Ti år senere, i 1999 var de fire P-3C flyene på nytt oppdatert og fikk betegnelsen P-3C UIP (update improvement program). Alle flyene har fått nye vinger, ny avionikk og oppgraderte operasjonssystemer for å kunne være operative til arvtakeren Boeing P-8 Poseidon innfases i 2022 på Evenes Flystasjon.
1.januar 2020 flytter 133. luftving og 333 skvadronen til Evenes flystasjon.
Harakat-e Islami-yi Afghanistan

Harakat-e Islami-yi Afghanistan (HIA) (persisk: حرکت اسلامی افغانستان; «Afghanistans islamske bevegelse») er et politisk parti og en tidligere fraksjon av den afghanske Nordalliansen («Enhetsfronten») i Afghanistan. Bevegelsen er registrert som et politisk parti av det afghanske justisdepartementet. Fra partiets grunnleggelse til 2005 ble det ledet av ayatollah Mohammad Asif Muhsini. Bevegelsen oppstod i 1978 som en politisk forening av ikke-sjiaer.Siden 2005 ledes partiet av Said Mohammad Ali Jawid.
I 1980-årene var bevegelsen en del av Tehran 8, en allianse av sjiamuslimske mujahedinfraksjoner støttet av Iran, som kjempet mot PDPA-regjeringen og sovjetiske tropper. Under Taliban-regimet ble partiet med i Nordalliansen. Etter USAs okkupasjon av Afghanistan brøt en gruppe fra partiet ut og etablerte «Folkets islamske bevegelse».
Call on Me

«Call on Me» er en musikksingel av Eric Prydz. Den ble en hit i 2004, da den toppet listene i Storbritannia, Frankrike, Østerrike, Tyskland, Irland og Tyrkia, den nådde også andreplass i Australia, Hellas og Sveits. Singelen er en sampling av Steve Winwoods 1982 singel Valerie. Winwood ble imponert over Prydz sitt arbeid med sangen, og spilte inn Winwoods vokaler for å passe bedre til den nye singelen.
Musikkvideoen ble også svært populær. Den forestiller en aerobicklasse hvor kvinner danser med seksuelle antydninger. Klassen er ledet av den australske danseren og koreografen Deanne Berry, og dansen er til stor glede for den eneste mannen i gruppen, spilt av Juan Pablo di Pace. Storbritannias statsminister Tony Blair sa i et intervju at da han så den, holdt han på å falle av romaskinen. 
Mange politikere og familiegrupper har prøvd å få stoppet videoen, men det er en variant for visning på dagtid og en mer dristig variant for visning om natten. Dette har også ført til en rekke parodier. Den ble også en av de mest nedlastede videoene i Australia, med over 35 000 nedlastinger.
I september 2014 slapp stiftelsen Aktiv mot Kreft en versjon av videoen med åtte tidligere og daværende kreftpasienter. Hensikten var å skape oppmerksomhet om stiftelsen (startet i 2007 av Helle Aanesen og Grete Waitz) og promotere fysisk trening som en vanlig del av kreftbehandling. Videoen vakte stor oppsikt, mest positiv, men også noe kritikk.
Andrew J. Barton

Uttrykk og utstillinger

Skulpturene til Barton kombinerer et figurativt klassisk uttrykk med abstrakte elementer og i noen tilfeller i et samspill med væsker. Skulpturene er laget i en kombinasjon av plast, keramikk og andre elementer. Barton debuterte på Høstutstillingen i 1998.
En større samling arbeider ble vist ved kultursentret 'De Scharpoord' i Knokke-Heist, Belgia i 2003 – 4. I 2006 åpnet Barton en utstilling i Blomqvist Kunsthandel i Oslo med ti større arbeider.
Barton har også deltatt på flere gruppeutstillinger i Norge; Høstutstillingen, Østlandsutstillingen, Arena Vestfossen, Hordaland kunstnersenter, Ålesunds Kunstforening, Rauland Kunstforening,Telemarksgalleriet og GAGO i Oslo
I utlandet har arbeidene blitt vist i USA, Tyskland, Belgia, Kina, Edinburgh Art Festival, Art Genda København og ved Göteborgs Konsthall. Skulpturen Pump er også representert i Judith Swartz sin bok Confrontational Ceramics fra 2008.
Lepturgantes

Utseende

Middelsstore, brun- og gråaktige trebukker. De er tegnet i lysgrått og rødbrunt. Antennene er ganske lange, særlig hos hannene. Pronotum er nærmest tønneformet uten pigger på sidene, men bakhjørnet står ut som en pigg. Dekkvingene er litt rundete.

Levevis

Larvene lever i død ved.

Utbredelse

Slekten er utbredt i Mellom- og Sør-Amerika, fra Mexico i nord til Paraguay i sør.